Čislák, Viliam, minister zdravotníctva SR (2015-04-15):
Vážený pán predsedajúci Národnej rady Slovenskej republiky, vážené panie poslankyne Národnej rady, vážení páni poslanci, vo funkcii ministra zdravotníctva nie som síce dlho, ale už viem, ako chutí osočovanie, urážky a klamstvo, a to najlepšie úsilie a napravovať zmenu môže byť označené ako nečinnosť. Aktivita v prospech občanov za skutok, ktorý je hoden napadnutia a odsúdenia, nakoniec dnes sme tieto slová v tejto sále už počuli. Pán poslanec Lipšic, ja nie som ničím a nikým skorumpovaný. Vážené dámy, vážení páni, priznám, že radšej by som tu počúval dobré nápady a návrhy na konštruktívne zmeny, ako sa dá urobiť niečo lepšie a užitočnejšie, ale toto želanie zostalo iba v nenaplnenej rovine. Cieľ tohto stretnutia zo strany opozície a najmä jej hlavných iniciátorov je jednoznačný: zvolať tribunál, ktorý má rozhodnúť o odvolaní a podpísať rozsudok. Škoda, že nikto z týchto iniciatívnych poslancov si nepočkal na komplexnú správu o stave zdravotníctva, ktorú predložím na výbore Národnej rady. Škoda, že nikto z opozície nemal vôľu oboznámiť sa s jej obsahom a až potom podľa najlepšieho vedomia a svedomia rozhodnúť, čo ďalej. Žiaľ, zvolili ste vyhrážky, slovné výpady, konfrontačný tón a štylistickú ekvilibristiku. Ak dovolíte, ja sa radšej ako k arogancii prikloním k faktom, všetko odsúdenie aj spŕšku negatív, ktoré tu odzneli, nasmerujem na pozitíva, ktoré sme v prospech občanov zrealizovali, na zmeny, ktoré sú prínosom pre zdravotníctvo. Jedným z prvých krokov, ktoré ministerstvo zdravotníctva urobilo, bolo zavedenie parametra chorobnosti do prerozdeľovacieho mechanizmu medzi zdravotnými poisťovňami, tzv. PCG model, a v žiadnom prípade nešlo o kozmetickú úpravu, ale o veľkú pomoc občanom. Inak povedané, táto zmena odkrojila zo ziskov súkromných zdravotných poisťovní len za prvý rok 38 mil. eur a peniaze smerovali tam, kde majú, k pacientom. Nepremenili sa na rozmanité formy benefitov v podobe drahých áut či dovoleniek, ale poctivo kopírujú skutočné potreby občanov, ktorí statočne odvádzajú svoje zdravotné odvody do poisťovní. Kto ešte nerozumie, zhrniem, zaviedli sme prerozdelenie peňazí podľa výšky nákladov chronických ochorení v kmeňoch zdravotných poisťovní. Mimochodom, práve tento prerozdeľovací systém dokázal, že súkromné poisťovne majú viacej zdravých a mladých pacientov a chorí a starí pacienti, ktorí sú nákladní na liečbu, sa presúvajú do poisťovne Všeobecnej. Ďalej. Lieky sú neoddeliteľnou súčasťou zdravotníctva, pilier modernej medicíny. Ale informácia o tom, s akými problémami sa stretávali dospelí aj najmenší pacienti počas ministrovania pána Uhliarika, to by bola veľmi dlhá a smutná správa. Napokon, na Slovensku je veľa pacientov, ktorí si pamätajú, s akými problémami sa stretávali, je veľa rodičov, ktorí so smútkom a úzkosťou v duši počúvali informáciu o tom, že onkologické lieky pre deti, ktoré ich tak veľmi potrebujú, nie sú. Vtedy som sa ako lekár, som sa naozaj hanbil. Tento stav bolo nevyhnutné zastaviť, zahatať nekalé praktiky, ktoré sa podpísali pod osudy v mnohých rodinách. Základným princípom našej liekovej politiky je uplatňovanie rovnosti v dostupnosti nielen liekov, ale aj zdravotníckych pomôcok, dietetických potravín pre všetkých. Dosiahli sme úžasný posun. Slovenská republika ako jediná krajina z členských štátov Európskej únie má vo svojej vecne príslušnej legislatíve riešenú aj problematiku reexportu liekov. Doteraz bol podľa údajov Štátneho ústavu pre kontrolu liečiv pozastavený vývoz takmer 200-tisíc balení liekov. Áno, dámy a páni, vďaka tomu, čo máme ako jediná krajina, aby sme zabránili reexportu, zabránili sme tomu, aby 200-tisíc balení liekov na Slovensku, aby zo Slovenska neodišlo, aby nechýbali. Bez preháňania môžme byť hrdí, veď sme inšpiráciou pre mnohé krajiny Európskej únie. K tejto téme už len jedná otázka: Prečo ste, pán exminister Uhliarik, nepomohli našim občanom? Prečo lieky v nemocniciach márne hľadali? Prečo ste nebojovali proti biznisu a reexportu liekov? Možno by na túto otázku vedeli odpovedať predstavitelia niektorých spriaznených distribučných firiem, veď cez štátnu nemocnicu ste dokázali predať tisíce drahých onkologických liekov. Ďalší náš veľký krok sa týka problému, o ktorom sa na Slovensku dlho iba diskutovalo, konštatoval sa daný stav, ale riešenie nikto neponúkol. Počas vlády Roberta Fica však prišlo k radikálnej zmene, primárna zdravotná starostlivosť. Primárna zdravotná starostlivosť je našou prioritou a realizujeme kroky, ktoré smerujú k zvýšeniu počtu všeobecných lekárov. Aby občania skutočne vo všetkých regiónoch nášho Slovenska našli v ambulancii svojho pána doktora, aby za ním nemuseli cestovať desiatky kilometrov, aby pod jednou strechou im bola poskytnutá zdravotná starostlivosť a viac výkonov a nemuseli doslova behať po špecializovaných ambulanciách v okrese. A ide nám hlavne o to, aby sa vek lekárov v primárnej sfére znižoval, v súčasnosti je viac ako 55 rokov. A lichotivý nie je ani priemerný ročný počet návštev našich pacientov u lekára, takmer dvakrát vyšší ako v krajinách OECD. Všeobecní lekári odporúčajú viac ako 60 % pacientov s chronickými ochoreniami k špecialistom. To všetko sú dôvody, prečo sme rozhýbali tento segment zdravotníctva, prečo sme pripravili a do života uviedli rezidentský program, ktorý pritiahne mladých lekárov k tomuto odboru. A navyše je tu ďalšia novinka, ktorú zavádzame do praxe: zvýšenie kompetencií všeobecných lekárov. Ide najmä o diagnózy a terapie hypertenzie, poruchy metabolizmu tukov, dna a cukrovka. Mimoriadny záujem je aj o vykonávanie predoperačných vyšetrení u všeobecných lekárov. Od júla 2014 do januára 2015 len poistenci Všeobecnej zdravotnej poisťovne využili tieto vyšetrenia v počte 10-tisíc, a to sa bavíme o všeobecných lekároch. Nazdávam sa, že aj najväčší kritik našich aktivít musí pri výpočte týchto zmien priznať, že ide o komplex opatrení, ktorý je jednoznačným prínosom pre pacientov, konečne po rokoch. Aj odbornosť všeobecného lekára sa dočká väčšej váhy, aká mu právom patrí, tak ako aj v iných krajinách Európskej únie. Možno sa vám, vážení príslušníci opozičných strán, nepozdáva aj to, že sme reálnymi výsledkami ukázali, že aj štátna nemocnica vie efektívne hospodáriť. Prísnymi opatreniami bolo potrebné napraviť mizerné ukazovatele chodu nemocníc počas vlády Ivety Radičovej. Ak by sme však nechali všetko bežať v predchádzajúcom režime, dnes by mali omnoho vyššiu stratu. Vážení poslanci opozície, to priznávate aj vy sami v návrhu na moje odvolanie, keď straty štátnych nemocníc klesli za posledné 4 roky o 81 mil. eur. Okrem znižovania strát sa však darí postupne znižovať aj tempo rastu zadlženosti a v niektorých štátnych nemocniciach aj ich celkový dlh. Dlh rástol aj v minulosti a neprestal sa tvoriť ani po 300-miliónovej injekcii do nemocníc za pána poslanca Uhliarika, pretože ten problém je štrukturálny a ministerstvo zdravotníctva už tretí rok po sebe úspešne znižuje celkové tempo zadlženosti v štátnych nemocniciach, ktoré už tretí rok po sebe klesá. Aj napriek medziročnému nárastu osobných nákladov o 16 mil. eur sa v roku 2014 podarilo stabilizovať vývoj zadlženosti a znížiť tempo rastu dlhu nemocníc postupne z úrovne 82,1 mil. eur v roku 2012 na 70 mil. eur za rok 2014. Darí sa však znižovať aj zadlženosť zdravotníckeho sektora ako takého. Ak vezmeme do úvahy zostatok dlhu nielen štátnych nemocníc, ale aj ostatných príspevkových organizácií v pôsobnosti Ministerstva zdravotníctva Slovenskej republiky, nemocníc delimitovaných na obce a vyššie územné celky, zdravotných poisťovní a podobne, vidíme, že sa podľa predbežných údajov podarilo v roku 2014 medziročne znížiť dlh z úrovne 1,225 mld. eur na 1,208 mld. eur, čo je zníženie o 17 mil. Čo sa týka posúdenia hospodárenia fakultných a univerzitných nemocní z pohľadu výnosov, nákladov a hospodárskeho výsledku, od roku 2012 sa darí v nemocniciach kumulatívne znižovať straty, resp. ich významným spôsobom nezvyšovať. Podľa predbežných výsledkov za rok 2014 sa podarilo znížiť stratu trinástich fakultných a univerzitných nemocníc z úrovne mínus 156 mil. eur na mínus 75 mil. eur v roku 2014. V pozitívnom trende v hospodárení trinástich najväčších štátnych nemocníc pokračujeme a pripravili sme realizovateľný plán obnovy infraštruktúry nemocníc na Slovensku, pretože priemerný vek nemocničných budov je viac ako 40 rokov, a týka sa to hlavne kapitálových výdavkov, ktoré viac ako po desiatich rokoch sme získali v hodnote 30 mil. eur, ktoré práve investujeme na to, aby sa infraštruktúra v našich nemocniciach zlepšila. Ďalší veľký projekt je aj výstavba novej Univerzitnej nemocnice Bratislava. Je pozitívne, že počas tohto volebného obdobia sme dosiahli aj päť našich nemocníc, ktoré už netvorí žiadny nový dlh a zvyšuje svoju výkonnosť, čo sa týka operatívy, čo sa týka nákupu liekov a efektívnosti v hospodárení. Od začiatku tohto roka máme pravidelné stretnutia s riaditeľmi a ekonomickými námestníkmi, aby sme vedeli vyhodnotiť napr. centrálne nakupovanie, týkajúce sa nákupu liekov, špeciálneho zdravotníckeho materiálu, prístrojov, energií a podobne. Ide o to, aby nemocnice realizovali ekonomicky čo najvýhodnejšie nákupy a sledujeme plnenie ekonomických ukazovateľov. Riaditelia majú konkrétne daný hospodársky výsledok a v prípade potreby sa stretávame operatívne, fungujú pravidelné mesačne reporty. V tejto súvislosti by som rád spomenul aj aktivitu Všeobecnej zdravotnej poisťovne, ktorá pod heslom „Kto operuje, dostane viac“ za každého operovaného pacienta získa nemocnica príplatok vo výške 100 eur. Táto filozofia sa týka všetkých univerzitných, fakultných aj všeobecných nemocníc a cieľom je zvýšiť počet operačných zákrokov. A mám informácie, že tento nový prístup už mnohým nemocniciam finančne pomohol. Pripravili sme Program ozdravovania štátnych nemocníc so zámerom podporiť produktivitu, odstrániť zadlžovanie fakultných a univerzitných nemocníc, zaviesť tvrdé rozpočtové opatrenia a posilniť transparentnosť jednotlivých aktivít. Stanovili sme napríklad pravidelnú aktualizáciu cenových stropov na nákup energie, liekov, špeciálneho zdravotníckeho materiálu, upratovania, prania, stravovania atď., čo sa týka aj ostatných nákupov. Očakávame sprísnenie podmienok obstarávania, stanovenie minimálneho počtu ponúk, posilnenie úlohy zriaďovateľa pri plánovaní, riadení a kontrole hospodárenia nemocníc. Dôležité je však aj posilnenie postavenia pacienta. Vychádzame z prieskumu, ktorý ukazuje, že viac ako 70 % sťažností sa netýka nekvalitného poskytovania zdravotnej starostlivosti, ale zlej komunikácie s pacientom. Preto ozdravný plán ráta aj s novými pravidlami, ktoré vy mali pocítiť pacienti. Máme projekt, ktorý ráta s tým, že v každej našej nemocnici bude pracovník zodpovedný za to, ako nemocnica pracuje s pacientmi, tzv. mediátor pre pacientov. Páni z opozície, povedzte mi, čo z toho vy ste urobili pre pacienta? Vy ste akurát povolili obchod s liekmi a povolili ste toľko podvodov, ku ktorým sa teraz nehlásite. Ak by váš minister mal za každý takýto návrh byť odvolávaný, tak tu sedíme asi každý týždeň. Z uvedeného vyplýva, že nie je naším cieľom transformácia či privatizácia, a teda model, ktorý mala pripravený predchádzajúca vláda. Bývalý minister Ivan Uhliarik presadzoval zmenu, ktorou mala byť transformácia, čiže privatizácia nemocníc. A prvá veľká rana mala zasiahnuť nemocnicu Kramáre. Ktovie, akoby to všetko dopadlo. Dámy a páni, dovoľte mi, poprosil by som o vsuvku, čo sa týka transformácie z daného obdobia. 20. mája 2011 sa na ministerstve zdravotníctva stretlo 30 riaditeľov štátnych zdravotníckych zariadení. Na ministerstve ich privítal pán minister Uhliarik a spolu s jeho poradcami im vysvetľovali, že ak chcú peniaze na oddlženie, musia si dať urobiť audit. Nebolo by na tom nič zlé, keby im priamo minister nevybral spoločnosť, ktorá to mala robiť, bez akejkoľvek súťaže za 1,2 mil. eur minister Uhliarik aj s odobrením vtedy predsedu zdravotníckeho výboru pána poslanca Novotného vybrali síce štátnu firmu, ktorá by to však mohla robiť a musela uzavrieť subdodávky. Pripomínam, že ide o oficiálnu nahrávku Ministerstva zdravotníctva Slovenskej republiky. Poprosím. (Audiálny záznam.) „Tú odpoveď nemôžme žiadať tú, že akýkoľvek ústav a akákoľvek firma, či už máte Price Water House Coopers, Ernst & Young, Deloitte, alebo ktokoľvek iný, určite v deň ʺDʺ alebo v reálnom čase asi tiež nemajú 150 znalcov, ale predsa takýto projekt, ako je momentálne dnes na Slovensku, sa 20 rokov nerobí a ďalších 20 rokov sa robiť nebude.“ (Koniec audiálneho záznamu.) Zmluvy, ako prekvapenie, mohli riaditelia podpísali hneď, pre každého bola pripravená jedna priamo na mieste. (Audiálny záznam.) „To, čo je veľmi dôležité, je to, že k procesu transformácie ako znaleckú organizáciu sme sa rozhodli využívať štátnu organizáciu, ale k procesu reštrukturalizácie, to znamená proces znižovania počtu lôžok, optimalizácie počtu lôžok, môžete využiť a môžeme využiť služby aj poradenských audítorských spoločností, a ja by som vám to vrele doporučoval, je to, samozrejme, na vás, aké služby zvolíte, my vám môžme nejakým spôsobom povedať, čo všetko by bolo dobré, aby ste skúmali, aby tieto firmy skúmali, aj keď konečné rozhodnutie bude na vás.“ (Koniec audiálneho záznamu.) Samozrejme, nikoho nenútili, len to odporúčali. (Audiálny záznam.) „Ja, vedenie ministerstva, podľa mňa príklady pána Kasanického a tak ďalej a tak ďalej, vám doporučujeme, že môžte. Ukáže sa to vtedy, alebo teda to, čo ste nazvali ringom, sa ukáže vtedy, ak podpíšete zmluvy, dáte ich na internet a akákoľvek iná znalecká organizácia podá námietku na Úrad pre verejné obstarávanie. Iný spôsob, ako napadnúť toto vaše konanie, neexistuje. Úrad pre verejné obstarávanie zvolá námietkové konanie a všetko to, čo tu teraz odznie z úst šéfky legislatívy a tak ďalej, budete používať pri tom námietkovom konaní. Ja vám môžem povedať svoje presvedčenie, že v tom námietkovom konaní uspejete, neviem vám to napísať, neviem vám to, neviem vám to garantovať. Musíte sa rozhodnúť. Takže ten, kto si osvojí názor ministerstva, svojho zriaďovateľa, môže, pretože zmluvy sú pripravené, viem o tom, že, že prerokované, môže aj dnes, pretože pán Kasanický ma informoval, že je pripravený s vami zmluvy podpísať aj dnes, môže podpísať zmluvu s Ústavom súdneho inžinierstva a môže sa dostať, začať plniť termíny v tejto, v tejto tabuľke. Chcem ešte, chcem ešte jedno k tomu povedať. Hovoril to, hovoril to aj pán minister. Našťastie je na Slovensku len jedna organizácia, ktorá patrí štátu, konkrétne Žilinskej univerzite. Či v diskusii na úrade, či včera v diskusii, ktorú som mal s poslancami Výboru pre zdravotníctvo Národnej rady, všetci otvorili otázku, pretože každý číta o tendroch NDS a tak ďalej a tak ďalej a všetci sa boja mediálneho tlaku, že bude prúser. Každý sa ma na to spýtal, ako to chcem riešiť. Keď im oznamujem, aj na úrade, aj včera vo výbore, že chceme, doporučujeme, doporučujeme vám uzatvárať zmluvy s ústavom, všetci sa upokoja, poďakujú mi. A pán predseda Novotný včera použil formuláciu: ʺNo, tak to môžme povedať do médií, že však štát sa o to postaral.ʺ V podstate má pravdu.“ (Koniec audiálneho záznamu.) Tento krok (reakcia z pléna), tento krok sa nepáčil niektorým riaditeľom. Tí poukazovali na to, že by sa malo realizovať obstarávanie a získať tak najlepšiu cenu a kvalitu, ministerstvo však malo odpoveď. (Audiálny záznam.) „Titulky, že, že nemocnice dohadzujú biznis súkromným znaleckým organizáciám môžu vyvolať hystériu podobnú NDS a môžu až zastaviť transformáciu. Ale posledná veta k tomuto bodu. Je to na vás. Vy ste, máte funkcie, kde, kde medzi povinnosťami je aj toto, o tomto sa rozhodnúť, to nikto za vás neurobí. A idem k druhému bodu s poznámkou, že kto si tento názor osvojí a uverí aj tomu, že ministerstvo financií bude refundovať tieto náklady, tak môže svojim ekonomickým námestníkom povedať, že z noci z 31. mája na 1. 6., čo je druhý bod, urobia mimoriadnu závierku.“ (Koniec audiálneho záznamu.) Štátny ústav mal pritom 40 zamestnancov a na posudky, ktoré mali byť hotové za pár dní, už 1. 6. potrebovali viac ako 150 ľudí. Posudky stáli štát bez akejkoľvek súťaže viac ako 1,2 mil. eur. Podpísanie danej zmluvy malo byť pre riaditeľov zárukou oddlženia, ktoré si podľa poradcov nemala všimnúť ani Únia. (Audiálny záznam.) „Tá technika a tá suma, ja to nevidím až tak zložito, ako sa o tom hovorí, preto, že ak sa to podarí, ako som naplánoval a ako rokujeme naozaj s ministerstvom financií, bude to najneskôr deň pred založením. Či to bude príspevok, ste príspevkové organizácie, prečo by vám štát nemohol dať príspevok. Či to bude nenávratná výpomoc, či to bude dotácia, či to bude čokoľvek, bude to niečo, čo na Silvestra zanikne. Peniaze, ktoré získate na oddlženie, sa v akciovke budú správať ako vaše vlastné zdroje. V príspevkovke sa budú správať ako dotácia, ale tie dva mesiace podľa mňa ani Brusel si to nevšimne.“ (Koniec audiálneho záznamu. Zasmiatie sa v sále.) Toto je podľa vtedajšej vlády transparentný prístup a postup. Dámy a páni, k tejto nahrávke som sa dostal včera večer, keďže nie som právnik, tak túto nahrávku, to cédečko odovzdám na polícii. (Potlesk.) Spomínali sme tu privatizáciu, transformáciu, ale stačí si aj spomenúť na reformy pána Zajaca za Dzurindovej vlády, keď došlo k sprivatizovaniu najlukratívnejších, a teda ziskových zložiek zdravotníctva, ktoré ovládli súkromníci, a dôsledky tu máme ešte dnes: nukleárna a molekulárna medicína, dialýza, klinická biochémia, hematológia a mikrobiológia, magnetická rezonancia, CT, RTG, lekárne a podobne. Veď odchod týchto činností výrazne prehĺbil stratové hospodárenie štátnych zdravotníckych zariadení. Žiaľ, predchádzajúca vláda sa však ani o krok neposunula v riešení problematiky zastaranej Univerzitnej nemocnice v Bratislave. Týmto problémom sme sa začali ihneď zaoberať a dnes je projekt rozbehnutý. Jediným optimálnym viariantom je výstavba novej nemocnice, aby sa nezaťažil finančne štát, je práve formou verejno-súkromného partnerstva a je to najvhodnejší postup. (Reakcia z pléna.) Prioritou pre nás je verejný záujem, ako je otvorená, transparentná súťaž, prostredníctvom ktorej chceme dosiahnuť najlepšie možné podmienky pre štát, zrealizovať výstavbu bez zadlženia štátu, financovanú len zo štandardných príjmov verejného zdravotného poistenia. Projekt ráta s nemocnicou novej generácie s garanciou vysokej produktivity, ekonomickej udržateľnosti a špičkovej kvality zdravotnej starostlivosti s využitím najlepších medzinárodných poznatkov. Približne 880 lôžok ročne má zvládnuť 44-tisíc hospitalizácií, 875-tisíc návštev v ambulanciách, 610-tisíc diagnostických výkonov, 47-tisíc operácií, čiže zhruba 1,5 mil. výkonov za rok. Pri prípravách ministerstvo zdravotníctva začalo otvorený dialóg s odbornou a zainteresovanou verejnosťou, pretože je zástancom novej diskusnej kultúry v zdravotníctve. Štát bude mať v projekte trvalo silné postavenie a proces obstarávania je od začiatku transparentný, štúdia bola zverejnená v plnom rozsahu a nebol proti nej vznesený žiaden relevantný odborný argument, ktorý by ju spochybňoval. Termíny pokračujú podľa plánu a nazdávam sa, že pre Slovensko ide o historicky najvýraznejšiu šancu, aby v hlavnom meste konečne vyrástla moderná, kvalitná nemocnica pre všetkých občanov Slovenska, ako aj by slúžila na výchovu a vzdelávanie nových medikov. V uplynulých dňoch rezonuje vo verejnosti téma poplatkov. Áno, pripravili sme novelu zákona a k tomuto kroku nás viedli skúsenosti občanov, ich podnety a informácie, ktoré často postupovali aj na ministerstvo zdravotníctva. Navyše pri príprave zmien sme spolupracovali s Jednotou dôchodcov Slovenska a Asociáciou na ochranu práv pacientov. Zbierali sme informácie a ukázalo sa, že treba konať. Po rokoch, keď sa na Slovensku o tejto téme iba diskutovalo, sme ponúkli aj riešenie v podobe novely zákona o rozsahu zdravotnej starostlivosti. Podľa legislatívy už lekári v ambulanciách nebudú môcť žiadať poplatky napríklad za vypísanie receptu či návrh na kúpeľnú liečbu, pacienti nebudú platiť za podanie injekcie či doktora, za chemoterapiu, za pečiatku na potvrdenie o návšteve lekára, za tzv. prvovyšetrenie. Podľa novely zmluvný poskytovateľ zdravotnej starostlivosti nesmie požadovať od poistenca úhradu za zdravotnú starostlivosť, ktorú má plne hradenú na základe verejného zdravotného poistenia. Aj objednávania sa u lekára je súčasťou zdravotného výkonu. Povedzte mi, čo je na tomto postupe zlé? Čo je tu v neprospech pacienta? Je zavádzanie poriadku v systéme nevýhodné alebo zvrátené? Prepáčte, ale zvrátené sú stovky informácií o tom, aké bizarnosti dokázali vymýšľať lekári, niektorí lekári, za čo všetko si dokázali vypýtať platbu od pacienta. Na druhej strane boli aj také ambulancie, ktoré právo výberu poplatkov za prednostné ošetrenie vôbec nevyužívali a manažovali si pacientov v rámci ordinačných hodín tak, ako to má byť v budúcnosti. Ďalšou témou, ku ktorej sa roky iba diskutovalo a výsledok nebol žiadny, je úhrada výkonov ošetrovateľskej starostlivosti v zariadeniach sociálnych služieb a zariadeniach sociálnoprávnej ochrany detí a sociálnej kurately. Vďaka našej intenzívnej komunikácii a spolupráce s ministerstvom práce a sociálnych vecí a rodiny prišlo k zmene a zrušili sa mnohé otázniky, ktoré odsúval aj sám pán exminister Uhliarik. Dnes už sestry v sociálnych zariadeniach majú presne stanovené ošetrovateľské výkony, ktoré prepláca zdravotná poisťovňa. Ide o efektívny spôsob, ako sa vyhnúť zbytočnému traumatizovaniu pacienta a jeho premiestňovaniu do ústavného zdravotníckeho zariadenia. A stačilo tak málo: viesť dialóg, nájsť zhodu a byť empatický voči chorým, bezvládnym spoluobčanom. Či sa vám to páči, alebo nie, vážená opozícia, pridávam ďalší príklad, keď sme opäť ako prví po viac ako desiatich rokoch seriózne otvorili problematiku usporiadania platov všetkých zdravotníkov a pripravili sme návrh pre všetkých zdravotníckych pracovníkov, definovaný zákonom, ktorých je spolu 24. Cieľom je zaviesť priehľadnosť a systém do odmeňovania v zdravotníckych zariadeniach, ktoré sú príspevkovými organizáciami v pôsobnosti ministerstva zdravotníctva, štátnymi podnikmi alebo obchodnými spoločnosťami v zakladateľskej pôsobnosti ministerstva zdravotníctva, v ktorej má štát 100-percentnú majetkovú účasť. Sme za to, aby bol pripravený návrh, ktorý počíta so zákonnou garanciou mzdy, vnáša do systému poriadok a zabezpečuje zdravotníckym pracovníkom, že budú odmeňovaní podľa rovnakého kľúča. Priemerná mzda sestry v zariadeniach v našej pôsobnosti dnes dosahuje približne 1 000 eur mesačne. Áno, objavili sa aj skutočnosti, ktoré opozícia rada rozpitváva a zavádzajúco interpretuje. Vždy sme operatívne reagovali, viackrát sme uvádzali dôvody, ale predsa dnes ešte krátko. Moja odpoveď na často kladenú otázku: Aké kroky boli prijaté po kauze CT v Piešťanoch v rezorte zdravotníctva, aby sa predchádzalo predraženým nákupom? Plánuje v tomto smere ministerstvo zdravotníctva nejaké opatrenia? Odpoveď je, že v nemocnici v Piešťanoch boli odvolaní členovia Správnej rady a vymenovaná bola nová Správna rada, do ktorej boli menovaní štyria členovia ministerstva zdravotníctva. Ak dovolíte, tu by som sa rád vyjadril k mojim výrokom v relácii, že sa jedná o pseudokauzu. Rád by som dal veci na poriadok, pretože tento termín bol vytrhnutý z kontextu. Ak dovolíte, reagoval som vtedy na skutočnosti, ktoré vieme, a skutočnosti, ktoré sú nejakým spôsobom verifikované, a reagoval som na list, ktorý napísal predseda predstavenstva, a teda stanovisko Medical Groupu k danej kauze, ktorý, ako som už uviedol, je chybou, že uzrel svetlo sveta asi po piatich alebo šiestich týždňoch, pretože vtedy už tomu toľko ani politici, ani médiá nevenovali pozornosť, ale ak dovolíte, by som z neho nejakú časť odcitoval. „Pokiaľ ide o medializovanú kauzu takzvaného predraženého cétečka...“ (Reakcia z pléna. Prerušenie vystúpenia predsedajúcim.)